CELEX: 32019D2135
Language: bg
Date: 2019-11-21 00:00:00
Title: Решение (ЕС) 2019/2135 на Съвета от 21 ноември 2019 година за позицията, която трябва да се заеме от името на Европейския съюз на третото заседание на Конференцията на страните по Конвенцията Минамата относно живака във връзка с приемането на решение за постепенно прекратяване на употребата на дентална амалгама и за изменение на приложение А към посочената конвенция

13.12.2019   
               
               
                  BG
               
               
                  Официален вестник на Европейския съюз
               
               
                  L 324/1
               
            
         РЕШЕНИЕ (ЕС) 2019/2135 НА СЪВЕТА
         от 21 ноември 2019 година
         за позицията, която трябва да се заеме от името на Европейския съюз на третото заседание на Конференцията на страните по Конвенцията Минамата относно живака във връзка с приемането на решение за постепенно прекратяване на употребата на дентална амалгама и за изменение на приложение А към посочената конвенция
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията Минамата относно живака (1) (наричана по-долу „Конвенцията“) бе сключена от Съюза с Решение (ЕС) 2017/939 на Съвета (2) и влезе в сила на 16 август 2017 г.
                  
               
                     (2)
                  
                  
                     Съгласно Решение MC-1/1 за процедурния правилник, прието от Конференцията на страните по Конвенцията на нейното първо заседание, от страните се очаква да полагат всички усилия, за да постигат консенсус по всички важни въпроси.
                  
               
                     (3)
                  
                  
                     На третото си заседание на 25—29 ноември 2019 г. Конференцията на страните по Конвенцията (COP3) се очаква да приеме решение (наричано по-долу „предложеното решение“) за постепенно прекратяване на употребата на дентална амалгама и за изменение на приложение А към Конвенцията.
                  
               
                     (4)
                  
                  
                     Целесъобразно е да се определи позицията, която трябва да се заеме от името на Съюза на COP3, тъй като ако бъде прието, предложеното решение, ще има правни последици, доколкото страните по Конвенцията ще трябва да предприемат мерки, за да го приложат на национално или регионално, или и на двете равнища.
                  
               
                     (5)
                  
                  
                     Предложеното решение предвижда забрана от 2022 г. на производството, вноса и износа на дентална амалгама, предназначена за лечение на млечните зъби и на зъбите на деца на възраст под 15 години и на бременни и кърмещи жени. В предложеното решение се предвижда от 2025 г. тази забрана да обхване производството, вноса и износа на дентална амалгама за всички други видове употреба, с изключение на случаите, когато не съществуват подходящи безживачни алтернативи. В предложеното решение се предвижда изменение на приложение А към Конвенцията като средство за прилагане на тези въведени в Конвенцията забрани.
                  
               
                     (6)
                  
                  
                     С член 10, параграф 2 от Регламент (ЕС) 2017/852 на Европейския парламент и на Съвета относно живака (3) се забранява, считано от 1 юли 2018 г., употребата в Съюза на дентална амалгама за лечение на млечните зъби и на зъбите на деца под 15 години и на бременни или кърмещи жени, като съгласно член 19 от посочения регламент Комисията ще направи оценка на осъществимостта на постепенното прекратяване в Съюза на употребата на дентална амалгама в дългосрочен план, за предпочитане до 2030 г., и съответно до 30 юни 2020 г. ще представи доклад на Европейския парламент и на Съвета.
                  
               
                     (7)
                  
                  
                     В допълнение член 10, параграфи 1, 4 и 6 от Регламент (ЕС) 2017/852 изисква зъбната амалгама да се използва в Съюза само в предварително дозирана капсулирана форма, денталните практики, в които се използва дентална амалгама или се премахват пломби от дентална амалгама или зъби, съдържащи такива пломби, да бъдат оборудвани с амалгамни сепаратори, както и практикуващите специалисти по дентална медицина да гарантират, че техните отпадъци от амалгама, включително амалгамни остатъци, частици и пломби, както и зъби или части от тях, замърсени с дентална амалгама, се обработват и се събират от оправомощено учреждение или предприятие за управление на отпадъци.
                  
               
                     (8)
                  
                  
                     Съюзът следва да подкрепи приемането единствено на такова решение на СОР3, което е в съответствие с достиженията на правото на Съюза. Поради това предложеното решение следва да бъде подкрепено само доколкото става въпрос за разпоредбите му относно постепенното прекратяване на употребата на дентална амалгама за лечение на млечните зъби и на зъбите на деца на възраст под 15 години и на бременни и кърмещи жени,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на третото заседание на Конференцията на страните по Конвенцията Минамата относно живака (COP3), е да се подкрепи приемането на решение за постепенно прекратяване на употребата на дентална амалгама, което е в съответствие с достиженията на правото на Съюза.
         
         
            Член 2
            Представителите на Съюза могат да договорят уточнения на позицията, посочена в член 1, доколкото те са в съответствие с достиженията на правото на Съюза, в зависимост от развитието на обстоятелствата на COP3 и като се консултират с държавите членки по време на координационните срещи на място, без да е необходимо допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 21 ноември 2019 година.
            
               
                  За Съвета
               
               
                  Председател
               
               H. KOSONEN
            
         
         
            (1)  ОВ L 142, 2.6.2017 г., стр. 6.
         
            (2)  Решение (ЕС) 2017/939 на Съвета от 11 май 2017 г. за сключване от името на Европейския съюз на Конвенцията Минамата относно живака (ОВ L 142, 2.6.2017 г., стр. 4).
         
            (3)  Регламент (ЕС) 2017/852 на Европейския парламент и на Съвета от 17 май 2017 г. относно живака и за отмяна на Регламент (ЕО) № 1102/2008 (ОВ L 137, 24.5.2017 г., стр. 1).